Ef ójafnvægi á fasteignamarkaði ógnar fjármálastöðugleika má beita hámarki á veðsetningarhlutfall og takmörkunum á lánfjárhæð eða greiðslubyrði miðað við tekjur , til að draga úr líkum á áföllum og milda áhrif af hugsanlegu áfalli . Markmið með beitingu slíkra þjóðhagsvarúðartækja geta verið tvíþætt : Í fyrsta lagi að draga úr óhóflegum útlánavexti og milda þannig uppsöfnun áhættu í uppgangi fjármálasveiflunnar , en lægri útlánavöxtur getur haft óbein áhrif á fasteignaverð til lækkunar . Í öðru lagi að varðveita eða treysta viðnámsþrótt heimila gagnvart verðlækkun á fasteignamarkaði í framtíðinni og draga um leið úr væntum útlánatöpum lánveitenda . Í VII. kafla laga um fasteignalán til neytenda nr. 118 / 2016 er Seðlabanka Íslands veitt heimild að undangengnu samþykki fjármálastöðugleikanefndar til þess að setja reglur um hámarks veðsetningarhlutföll fasteignalána til neytenda . Í sama kafla er einnig veitt sambærileg heimild til þess að setja reglur sem takmarka fasteignalán til neytenda í hlutfalli við tekjur lántaka . Virkar takmarkanir á fasteignalánum til neytenda Settar hafa verið reglur sem hámarka leyfilegt veðsetningarhlutfall nýrra fasteignalána í samræmi við 1. mgr. 25. gr. laga um fasteignalán til neytenda nr. 118 / 2016 . Í samræmi við 2. mgr. 25. gr. laga nr. 118 / 2016 veita þær reglur aukið svigrúm vegna lána til fjármögnunar kaupa á fyrstu fasteign . Reglur um hámark veðsetningarhlutfalls fasteignalána til neytenda verða endurskoðaðar reglulega með hliðsjón af þróun á íbúða - og fasteignalánamarkaði . Hámark veðsetningarhlutfalls 85% af markaðsverði fasteignar * 90% af markaðsverði fasteignar * * Virði fasteignar samkvæmt kaupsamningi eða samþykktu kauptilboði . Liggi kaupsamningur eða samþykkt kauptilboð ekki fyrir skal notast við fasteignamat eða brunabótamat Þjóðskrár Íslands eða verðmat löggilts fasteignasala , í samræmi við útlánareglur lánveitanda . Reglur um hámarksveðsetningarhlutföll fasteignalána settar 18. júlí 2017